Film Jakova Sedlara 'Jasenovac – istina', koji su brojni kritičari ocijenili povijesno-revizionističkim falsifikatom, nedavno je prikazivan na satu vjeronauka u Sisku. Ravnatelj škole u tome ne vidi nikakav problem, a na naša pitanja o tom slučaju nismo uspjeli dobiti odgovore ni u biskupiji niti u resornom ministarstvu

Do redakcije tportala su, naime, stigle pritužbe jednog sisačkog učenika da je sporni dokumentarac, oko kojeg su se prošlih tjedana lomila koplja, prikazan na satu vjeronauka i to kao nesporna i jedina prava verzija povijesne istine o zloglasnom ustaškom stratištu.

'Vjeroučitelj nije učenicima objasnio da se radi o filmu koji nema veze s istinom, već im ga je prikazao kao dokumentarac, nakon čega su reakcije bile podijeljene. Neki su film uistinu shvatili kao dokumentarac, što je s obzirom na njegovu prirodu strašno i nedopustivo. Nevjerojatno je da se takve stvari događaju. Ne mogu reći da vjeroučitelj ima radikalne stavove, no ovo je zasigurno propagiranje ustaštva, bilo namjerno ili ne', požalio nam se učenik.

Ravnatelj strukovne škole Sisak Ivica Beloglavec za tportal je rekao da ne vidi ništa sporno u prikazivanju Sedlarova filma jer on nije službeno zabranjen.

'Mene zanima je li taj film zabranjen? Ako nemate saznanja da je zabranjen, ne vidim zašto bih se upuštao u bilo kakve komentare. Nastavnik je taj koji će procijeniti što će puštati djeci, a ja u to ne ulazim. Da ga je država službeno zabranila, imalo bi logike da vi pitate i da ja pitam. U tom slučaju bih mogao krenuti u istragu zašto se prikazuje. No ovako nema potrebe za ikakvim komentarima', rekao je Beloglavec u razgovoru za tportal.

Glasnogovornik sisačkog biskupa Vlade Košića obećao nam je da će pokušati doći do odgovora na nekoliko pitanja koja smo mu poslali elektronskom poštom, no od petka do kraja sastavljanja teksta u utorak poslijepodne nismo ih dobili ni elektronskom poštom, niti na telefon.